Rapport mill-President Tusk lis-sessjoni plenarja tal-Parlament Ewropew Kummenti ta' introduzzjoni L-aħħar Kunsill Ewropew seħħ f'kuntest ġeopolitiku li sejjer għall-agħar. Hu għalhekk li appellajt lill-mexxejja li jeħtieġ li l-UE torganizza ruħha sew. Għalija, dan ifisser li nżidu l-kooperazzjoni militari, inħejju għall-agħar xenarji possibbli fejn jidħol il-kummerċ, u – fuq kollox – infittxu l-għaqda f'kull aspett tal-kooperazzjoni Ewropea, inkluż il-migrazzjoni u r-riforma taż-żona tal-euro. Irnexxielna nagħmlu progress f'dawn il-kwistjonijiet kollha, iżda ma nistgħux naħbu l-fatt li t-triq quddiemna għadha twila u żgur mhix waħda faċli. Bdejna b'diskussjoni fost il-mexxejja u s-Segretarju Ġenerali tan-NATO, Jens Stoltenberg, bil-għan li nsaħħu l-kooperazzjoni bejn l-UE u n-NATO. Il-mexxejja qablu li l-UE jeħtieġ li terfa' aktar responsabbiltà għas-sigurtà tagħha nnifisha, l-ewwel u qabel kollox għax huwa fl-interess tagħna stess bħala Ewropej. Biex insaħħu d-difiża komuni tagħna, l-UE ser ittejjeb l-investiment, l-iżvilupp tal-kapaċitajiet u l-istat ta' tħejjija operazzjonali. Nixtieq insemmi hawnhekk il-kwistjoni tat-theddid barrani għad-demokraziji tagħna. Il-Kunsill Ewropew talab lir-Rappreżentant Għoli u lill-Kummissjoni biex, sa Diċembru, jippreżentaw proposti konkreti għal rispons koordinat tal-UE għal din l-isfida, speċifikament it-tentattivi ta' miżinformazzjoni mir-Russja, li bħalissa qed jieħu ħsiebu grupp żgħir ferm dwar il-komunikazzjoni strateġika fis-SEAE. Dan hu partikolarment importanti fid-dawl tal-indikazzjonijiet dwar ir-rwol tar-Russja fil-Brexit. Dwar il-migrazzjoni, ressaqt it-tliet proposti li ġejjin: pjattaformi ta' żbark barra l-Ewropa, strument baġitarju apposta għall-ġlieda kontra l-migrazzjoni illegali fil-qafas finanzjarju pluriennali li jmiss, kif ukoll it-tisħiħ tal-appoġġ tal-UE lill-Gwardja Kostali Libjana. Dawn kellhom l-appoġġ univokali tal-mexxejja. Qbilna wkoll li nappoġġaw lill-awtoritajiet Maltin, billi nibagħtu messaġġ lill-bastimenti kollha, inkluż dawk ta' NGOs, li joperaw fil-Mediterran. Il-messaġġ huwa ċar: irrispettaw il-liġi u tostakolawx l-operazzjonijiet tal-Gwardja Kostali Libjana. Barra minn hekk, il-mexxejja aċċettaw il-proposta ta' Franza u tal-Italja għal ċentri kkontrollati fuq it-territorju tal-UE. Huwa f'idejn il-gvernijiet li jiddeċiedu jekk iridux joħolqu dawn iċ-ċentri. Madanakollu, kull obbligu marbut mal-funzjonament ta' dawn iċ-ċentri, inkluż ir-rilokazzjoni u r-risistemazzjoni, ser jittieħed fuq bażi volontarja. L-aħħar iżda mhux l-inqas, qbilna dwar it-tnedija tal-porzjon li jmiss ta' finanzjament għat-Turkija, u li nittrasferixxu 500 miljun euro ta' flus għall-iżvilupp lill-Fond Fiduċjarju tal-UE għall-Afrika. Il-mexxejja kkonfermaw ir-rieda tagħhom li nressqu l-kooperazzjoni mal-Afrika lejn livell ġdid. Dan ma jfissirx biss żieda fil-finanzjament pubbliku, iżda wkoll qafas ġdid li jippermetti lill-investimenti privati jikbru. Hija l-aħjar prova tal-intenzjonijiet tagħna, minkejja diskors mhux ġustifikat li l-Ewropa trid tabbanduna lill-Afrika. Huwa impossibbli li twaqqaf il-fluss tal-migranti illegali mingħajr kooperazzjoni mill-qrib mal-pajjiżi tal-Afrika. Hu għalhekk li biex iseħħ dan ser nużaw l-għodod kollha li nistgħu, mid-difiża u l-iżvilupp sal-kooperazzjoni dwar il-viża u kooperazzjoni oħra. Ngħaddi issa għas-Summit tal-Euro. F'Ottubru li għadda, f'din is-sala, jiena għidt hekk: "Ser nuża s-setgħa kollha li għandi biex nieħu l-ewwel passi konkreti, sa Ġunju. Jekk ma nilħqux qbil sa Ġunju, ser ngħid eżatt għalfejn ma kienx possibbli, u min kien responsabbli." Illum nista' ngħid li l-mexxejja fil-fatt ħadu l-ewwel deċiżjonijiet. Dan ifisser qbil dwar aktar passi biex nikkompletaw l-Unjoni Bankarja u biex insaħħu l-mekkaniżmu Ewropew ta' stabbiltà. B'mod partikolari, qbilna li l-mekkaniżmu ser ikun qed jipprovdi l-garanzija ta' kontinġenza lill-fond uniku ta' riżoluzzjoni. B'hekk, l-Unjoni Bankarja tagħna ser issir ħafna iktar b'saħħitha. Uħud minnkom jistgħu jgħidu li dan huwa ftit wisq, u tard wisq. U sa ċertu punt, ikollkom raġun. Iżda l-fatt hu li wara xi snin ta' staġnar, qegħdin effettivament invaraw mill-ġdid il-proċess tal-approfondiment tal-unjoni ekonomika u monetarja. Biex nagħmel fiċ-ċert li l-progress ikompli, ser norganizza Summit tal-Euro ieħor f'Diċembru. Il-mexxejja adottaw ukoll konklużjonijiet li jżidu l-kooperazzjoni fl-UE fil-qasam diġitali u fl-innovazzjoni, kif ukoll il-kummerċ. Fil-kuntest ta' tensjonijiet kummerċjali li qed jiżdiedu, il-Kunsill Ewropew enfasizza l-importanza li tinżamm u tissaħħaħ is-sistema multilaterali bbażata fuq ir-regoli. Il-Kummissjoni ġiet mistiedna tipproponi approċċ komprensiv biex intejbu, flimkien ma' msieħba li jaħsbuha bħalna, il-funzjonament tad-WTO f'oqsma kruċjali. Il-mexxejja talbu wkoll biex tiġi adottata l-proposta dwar l-iskrutinju tal-investimenti diretti barranin, li hija ta' importanza kruċjali għas-sigurtà tal-ekonomiji tagħna u għaċ-ċittadini. M'għandniex xi ngħidu li l-Kummissjoni għandha l-appoġġ sħiħ tal-Kunsill Ewropew f'dak li għandu x'jaqsam mat-tilwima kummerċjali mal-Istati Uniti. M'għandix dubju li Jean-Claude ser jelabora aktar fuq dan. L-aħħar punt dwar il-Brexit. Is-27 mexxejja esprimew tħassib komuni. Filwaqt li sar progress f'għadd ta' oqsma, għad jeħtieġ isir qbil fuq xi aspetti ewlenin. Peress li fadal ħafna xogħol fi żmien li dejjem qed jonqos, kont onest ferm fil-valutazzjoni tiegħi, inkluż meta tkellimt mal-Prim Ministru May il-ġimgħa li għaddiet. Aktar ma jkollna proposta preċiża malajr mir-Renju Unit dwar il-fruntiera Irlandiża, aktar tikber il-possibbiltà li niffinalizzaw in-negozjati tal-Brexit din is-sena. Fi kliem ieħor, ma nistgħux nagħmlu progress jekk ir-Renju Unit ma jippreżentax soluzzjoni ta' kontinġenza soda li tiġi aċċettata minn ħbiebna l-Irlandiżi. Qed nistennew bil-ħerqa l-White Paper mir-Renju Unit, u nittamaw ferm li din tipprovdi ċ-ċarezza, ir-realiżmu u l-impetu meħtieġa għal dawn in-negozjati. Grazzi ħafna. Kummenti tal-għeluq Kumment wieħed biss dwar il-migrazzjoni: Ninsab għal kollox konvint li n-nies tal-Ewropa jistennew li nuru determinazzjoni f'azzjonijietna biex nerġgħu nibnulhom is-sens ta' sigurtà u ta' ordni. In-nies dan iriduh mhux għax saru ksenofobiċi u jridu jgħixu f'sura ta' iżolament splendidu Ewropew b'ħitan kontra l-bqija tad-dinja. Huma jridu awtorità politika li tkun kapaċi tinforza l-liġi, li tħares it-territorju u l-fruntieri tagħna. Dan hu fil-fatt l-ewwel u l-aktar obbligu importanti ta' kull gvern. Ħafna fl-Ewropa u madwar id-dinja jiddikjaraw li l-UE, jew aktar probabbli d-demokraziji tradizzjonali tagħna, mhumiex kapaċi jħarsu b'mod effiċjenti l-fruntieri esterni tagħna. Dan hu l-argument favorit ta' xi wħud mill-movimenti politiċi ġodda, mhux biss fl-Ewropa, li qed joffru tweġibiet sempliċi, radikali u attraenti għall-aktar mistoqsijiet ikkumplikati. Iridu jikkonvinċu lin-nies li huma biss individwi b'saħħithom, anti-Ewropej u b'tendenza ta' awtoritarjaniżmu li kapaċi jwaqqfu l-migrazzjoni illegali. Irridu nuru li għandhom żball. Irridu nonoraw l-obbligu politiku tagħna. Ara l-paġna tal-laqgħa